બસના એન્જિનની ઘરઘરાટીનો પણ અવાજ હોય છે તે જાણે પહેલીવાર ખબર પડી હોય એટલી શાંતિ હમણાં બસની કેબિનમાં છવાઈ ગઈ હતી. થોડી ક્ષણોનું શાંત વાતાવરણ હવે કલ્યાણીને અકળાવી રહ્યું હતું, તે ફરી એકવાર પેલા પુરૂષને કહેવા જઈ રહી હતી પણ ત્યાં જ તે યુવાન બોલ્યો, 'હું વર્તમાનમાં જીવનારો માણસ છું, મેડમ. ભૂતકાળમાં નહીં!' તેણે કહ્યું, કલ્યાણીને આ વાક્યનો અર્થ નહીં જ સમજાશે તે પેલાને કદાચ ખબર હતી આથી જ તેણે પોતાની વાત આગળ ચલાવી. 'સિકંદરે-એ-આઝમના ગુરૂ અને પ્લેટોના શિષ્ય ગ્રીક લિજેન્ડ અરસ્તુએ કહ્યું હતું કે, ઈન્સાની મુહિમ સાત કારણોને લીધે સર્જાતી હોય છે, મૌકો, પ્રકૃત્તિ, મજબૂરી, આદત, કારણ, જૂનુન અને ઈચ્છા. મારા જીવનનો ભૂતકાળ આવી જ એક મુહિમ છેડી હારી ચૂક્યો છે હવે ફરી નહીં.' તેણે કહ્યું. આ સાંભળી ફરી એકવાર અચંબિત થયેલી કલ્યાણીની આંખો પહોળી થઈ ગઈ. 'એટલે?' તેણે પૂછ્યું. 'સાત વર્ષ પહેલાં અમારા ઈડરમાં એક ફિલ્મનું યુનિટ આવ્યું હતું, શૂટિંગ માટે. સાહિત્ય, ફિલ્મો અને ગઝલો-ગીતો પ્રત્યે મને પહેલેથી જ જબરદસ્ત આકર્ષણ, જેને કારણે તે ફિલ્મના રાઈટર સાથે મારી મુલાકાત થઈ. આ હમણાં તેં જે કહ્યું, તે જ શબ્દો તે સમયે તેમણે પણ મને કહ્યાં હતાં. ફિલ્મી કરિઅરની આશાએ મારા બાપ-દાદાની મિલકત, જમીન અને ઘર વેચી હું મુંબઈ આવી ગયો. તે રાઈટર સાથે ફિલ્મો લખવાનું કામ કરવા. તેણે પોતાના એક મિત્રને ત્યાં મારી રહેવાની વ્યવસ્થા પણ કરી આપી. લગભગ રોજ સાંજે અમે મળતા, ફિલ્મો વિશે ચર્ચા થતી હું તેમને એકથી એક ચઢિયાતી કથાવસ્તુ લખી આપતો. પરંતુ, તે રાઈટરને કદાચ મારા ટેલેન્ટમાં નહીં, મન થાય ત્યારે સેક્યુઅલ પ્લેઝર માણવા માટે એક પાર્ટનર મળી રહે તેમાં વધુ રસ હતો. એક એવો પાર્ટનર જે સવાલો નહીં કરે, વિરોધ નહીં કરે, તે જે પ્રમાણે કહે તે પ્રમાણે વર્તતો રહે. કરિઅરની આશાએ આમને આમ બે વર્ષ વિતાવ્યા પછી પાંચ વર્ષ પહેલાં જેમ-તેમ મુંબઈ છોડી શક્યો છું. હવે ફરી નહીં!' તેણે પોતાનો નિર્ણય જણાવી દીધો. બસ બોરિવલીના નેશનલ પાર્ક પાસે આવી ગઈ હતી. 'આપકા ડેસ્ટીનેશન આ ગયા મેડમ.' તેણે કહ્યું અને બસની ગતિને બ્રેક મારી.